**ПРОЕКТ!!!**

***Съгласно чл. 26, ал. 4 от Закона за нормативните актове, в законоустановения срок от 30 дни, община Джебел чрез настоящото публикуване за обществена консултация предоставя възможност на заинтересованите лица да направят своите предложения и становища по проекта на планa на е-mаil адрес: kmet\_dj@abv.bg или в деловодството на община Джебел, на адрес: гр. Джебел, ул. „Еделвайс” №19!***

 **СТРАТЕГИЯ**

**ЗА ПОДКРЕПА НА ЛИЧНОСТНОТО РАЗВИТИЕ НА ДЕЦАТА И УЧЕНИЦИТЕ**

 **ОТ ОБЩИНА ДЖЕБЕЛ, ОБЛАСТ КЪРДЖАЛИ (2019-2020 г.)**

***Aприл 2019 г.***

Общинската стратегия за подкрепа на личностно развитие на децата и учениците на община Джебел (2019 – 2020 г.) е приета от Общинския съвет гр.Джебел с Решение №……/……………г, протокол № ……/……………. г..

**СЪДЪРЖАНИЕ:**

1. Въведение……………………………………………………………1- 4

 1**.** *Обхват на стратегията*.…………………………………………..4

 2. *Нормативна база …………………………………………….…………*4-5

ІІ. Понятия и източници на информация …………………………………5-8

ІІІ. Анализ……………………………………………………………….…8-19

ІV. Визия…………………………………………………………………19-20

V. Главна цел………………………………………………….……..…….20

VI.Стратегически цели…………………………………………………….20

VII. Дейности по изпълнение на целите…………………………..….........23

VIII. Планиране, наблюдение и отчитане

на изпълнението на стратегията………………………………………23

 1. *Планиране и източници на финансиране……………………….*............23

 2. *Индикатори за реализиране на стратегията*……………………….24

 2.1. *Индикатори за изпълнение*………………………………………24-25

 2.2. *Индикатори за резултат*………………………………………..25-27

IX. Заключение…………………………………………………………….......27

*Приложение №1............................................................................................*28

*Данни за включването на децата и учениците във форми за развитие*

*на интересите и потребностите за учебната 2017/2018 г.*

*Приложение №2.........................................................................................*28

*Брой на деца и ученици със СОП в Община Джебел*

**І. ВЪВЕДЕНИЕ**

**Общинската стратегия за подкрепа на личностно развитие на децата и учениците от община Джебел (2019 – 2020 г.),** наричана стратегията**,** е стратегически документ, разработен като секторна политика в община Джебел, област Кърджали и се приема от Общински съвет гр.Джебел. Създадена е в процес на партньорство между заинтересованите страни в общината – училища, детски градини, общинска администрация, ЦОП, ЦПЛР ОДК. Разработена е на основание чл.196, ал.1 от Закона за предучилищното и училищното образование (ЗПУО).

Стратегията предвижда въвеждането на приобщаващи политики, които формулират нови норми и задават нови критерии, променящи мисията на съвременното образование. Ще се работи за осъзнаване, приемане и подкрепа на индивидуалността на всяко дете или ученик и на разнообразието от потребности на всички деца и ученици чрез активиране и включване на ресурси, насочени към премахване на пречките пред ученето и към създаване на възможности за развитие и участие на децата и учениците във всички аспекти на живота на общността.

Стремежът на стратегията е създаване на устойчива и ефективна образователна система, отворена за промени и иновации, гарантираща достъп до качествено образование и възпитание, пълноценно личностно развитие и професионална реализация на младите хора от община Джебел, осигуряваща възможност всяко дете или ученик да се учи и да израства като личност, мотивирана според своите желания, възможности и приоритети чрез дейности и форми, основани на ценностите за личностното развитие и приобщаващо образование и гарантиращи подкрепа в ученето, научаването, участието и разгръщането на личностния потенциал.

Общата подкрепа **на нивото на системата** обединява съществуващите видове образователна среда у нас – образователни институции, центрове за подкрепа за личностно развитие, вкл. центрове за специална образователна подкрепа, регионални центрове за подкрепа на процеса на приобщаващо образование и други, чиято функция е да подпомагат вътрешната структура за разгръщане на диференцирани подходи за посрещане на разнообразието от образователни потребности.

**На нивото на детската градина и училището** общата подкрепа свързва всички услуги, които представляват базисни грижи за физическото, психичното и социалното благополучие, мотивиращи и развиващи интересите дейности.

**На нивото на класната стая** общата подкрепа е адресирана към онези първи прояви на затрудненията пред ученето, научаването и участието на децата, които с малко помощ могат да се преодолеят; или е насочена към ранно откриване на дарбите.

Съгласно Закона за предучилищно и училищно образование (ЗПУО) допълнителната подкрепа е насочена към деца със специални образователни потребности (СОП), деца в риск, деца с дарби и таланти и деца с хронични заболявания. Групата на деца в риск се обособява вследствие успоредното прилагане на двете основни политики за социално включване у нас: образователната интеграция на деца с увреждания (със СОП и/или с хронични заболявания) и деинституционализацията.

Допълнителната подкрепа надгражда досегашната практика на интегрирано обучение на деца със СОП, като включва и подкрепа за други специфични нужди на децата. Това поставя нови въпроси пред педагогиката.

Включването на подкрепата за личностно развитие като компонент в ЗПУО отваря пътя за трансформация на образователната среда и за организиране на всички нейни елементи, обединяване на ресурсите, изграждане на позитивен психологически климат на приемане на различията, емоционално благополучие и успех на всеки.

**1. Обхват на Стратегията.** Стратегията определя общинската рамка, съгласно която на децата и учениците в системата на предучилищното и училищното образование се създават условия за предоставяне на обща и допълнителна подкрепа за личностно развитие:

 В географско отношение стратегията обхваща територията на цялата община Джебел намираща се на територията на област Кърджали. Мерките, които са планирани за личностно развитие на децата и учениците ще се изпълняват през 2019 и 2020 г.

**2. Нормативна база.** Стратегията е съобразена с Конституцията на Република България, законите и подзаконовите нормативни актове, изследвания и национални стратегически документи, като: Закон за предучилищното и училищното образование (2016г.), Национална стратегия за детето , Национална програма за развитие на училищното образование и предучилищното възпитание и подготовка (2006–2015 г.), Закон за младежта, Национална стратегия за младежта (2010–2020 г.), Стратегия за образователна интеграция на децата и учениците от етническите малцинства на МОН и Национална стратегия за интеграция на ромите в Република България (2012–2020 г.), Национална стратегия за намаляване на бедността и насърчаване на социалното включване до 2020 г., Стратегия за намаляване дела на преждевременно напусналите образователната система (2013–2020), [Наредба за приобщаващото образование](http://www.mon.bg/?h=downloadFile&fileId=10453) (2016 г.), **Стратегия за ефективно прилагане на информационни и комуникационни технологии в образованието и науката на Република България (2014-2020 г.),** Национален план за интегриране на деца със специални образователни потребности и/или хронични заболявания в системата на народната просвета и др.Всички стратегически документи са обвързани с политики и цели, заложени в ключови европейски документи и инициативи в областта на намаляването на дела на преждевременно напусналите образователната система: „Младеж в действие“, „Програма за нови умения и работни места“ и „Европейска платформа срещу бедността“.

**ІІ. ПОНЯТИЯ И ИЗТОЧНИЦИ НА ИНФОРМАЦИЯ**

По смисъла на ЗПУО (съгласно Допълнителните разпоредби):

 **„Дете или ученик в риск“** е дете или ученик:

а) без родителска грижа или чиито родители са починали, неизвестни, лишени са от родителски права или родителските им права са ограничени;

б) жертва на злоупотреба, насилие, експлоатация или всякакво друго нехуманно или унизително отношение или наказание в или извън семейството му;

 в) в опасност от увреждане на неговото физическо, психическо, морално, интелектуално и социално развитие.

 **„Дете или ученик с изявени дарби“** е дете или ученик с трайни способности и постижения в областта на науката, изкуството или спорта, надвишаващи постиженията на неговите връстници.

 **„Ключови компетентности“** са комплекс от взаимозависими знания, умения и нагласи или отношения, необходими за личностното развитие на индивида през целия живот, за изграждането на активна гражданска позиция и участие в социалния живот, както и за пригодността му за реализация на пазара на труда, определени на национално равнище в съответствие с Европейската референтна рамка за ключовите компетентности за учене през целия живот, приета с Препоръка на Европейския парламент и на Съвета от 18 декември 2006 г.

**„Курс за ограмотяване“** е обучение за придобиване на компетентности за началния етап на основното образование, достатъчни за продължаване на образованието в следващ етап.

**„Майчин език“** е езикът, на който говорят в семейството си: а) децата и учениците от етническите малцинствени групи, които традиционно или в значителна степен населяват територията на Република България; б) децата на гражданите на държави – членки на Европейския съюз, на Европейското икономическо пространство и на Конфедерация Швейцария, упражняващи трудова дейност на територията на Република България.

 **„Образователна среда“** е съвкупност от условия, фактори и елементи, гарантиращи ефективно протичане на образователния процес и активно взаимодействие на всички заинтересовани страни за постигане на устойчивост при функционирането на системата на предучилищното и училищното образование.

**„Приобщаващо образование“** е процес на осъзнаване, приемане и подкрепа на индивидуалността на всяко дете или ученик и на разнообразието от потребности на всички деца и ученици чрез активиране и включване на ресурси, насочени към премахване на пречките пред ученето и научаването и към създаване на възможности за развитие и участие на децата и учениците във всички аспекти на живота на общността.

**„Психо-социална рехабилитация“** е комплекс от дейности за подпомагане на учениците със затруднения, увреждане или разстройство на тяхното психично здраве за постигане на оптимално ниво на самостоятелност и за придобиване и прилагане на умения, необходими за пълноценно участие в училище.

**„Ресурсно подпомагане на деца и ученици“** е осигуряване на обща и допълнителна подкрепа, основана на оценката на потребностите на децата и учениците, което включва осъществяване на дейности от специалисти, насочени към личностно развитие на децата и ученици със специални образователни потребности, и с оглед постигане на целите, заложени в плановете за подкрепа и в индивидуалните им учебни програми.

**„Рехабилитация при комуникативни нарушения“** е комплекс от дейности за подпомагане на деца и ученици със затруднения, увреждане или разстройство на езика, говора, познавателните процеси и социалното поведение.

**„Родител“** е лицето, което упражнява родителските права по смисъла на Семейния кодекс.

**„Специални образователни потребности“** на дете и ученик са образователните потребности, които може да възникнат при сензорни увреждания, физически увреждания, множество увреждания, интелектуални затруднения, езиково-говорни нарушения, специфични нарушения на способността за учене, разстройства от аутистичния спектър, емоционални и поведенчески разстройства.

**„Ученик с хронични заболявания“** е ученик със средно тежки, компенсирани и реконвалесцентни форми на съответното хронично заболяване.

**Други понятия:**

**„Базова грамотност”** – умение за четене с разбиране на текст, за писане и за правилна употреба на езика в конкретен контекст (свързва се с компетентностите, които се очаква да притежават учениците в края на IV клас).

**„Функционална грамотност”** – умение за откриване, подбиране, извличане, анализиране и синтезиране на информация от различни източници и за използването й за постигане на дадена цел както в обучението по всички учебни предмети, така и в различни житейски ситуации (свързва се с компетентностите, които се очаква да притежават учениците в края на основното си образование).

**„Мултифункционална грамотност”** – компетентност за създаване, разбиране, тълкуване и критическа оценка на писмена информация (свързва се с компетентности, които се очаква да развиват и демонстрират лицата в рамките на обучението си за придобиване на средно образование и на по-висока образователна степен).

**„Образователна интеграция“** е институционален процес, при който образователни субекти, носители на етнокултурни специфики си взаимодействат в единна образователна среда, като формират в процеса на обучение и възпитание интеркултурни компетентности и споделени граждански ценности, запазвайки своята етнокултурна идентичност и получавайки равни възможности за социална реализация.

**„Достъп до качествено образование за деца и ученици със специални образователни потребности (СОП)”.**

Междусекторният подход, разработването и изпълнението на политики на национално, регионално и общинско равнище чрез: създаване и ефективно функциониране на достъпни центрове, предоставящи адекватна подкрепа за всяко дете и ученик; развитие капацитета на учителите от общообразователните училища и детските градини за работа с децата и с учениците със СОП, както и на специалистите, работещи с деца и ученици, за прилагане на единна методика за оценяване на образователните им потребности.

**„Осигуряване на професионална подготовка на ученици и лица над 16 години със специални образователни потребности(СОП)”.**

За преодоляване на дефицита от умения и компетенции на ученици и лица над 16 години със СОП и за успешното им социално включване е необходимо да продължи изпълнението на програми за осигуряване на достъпна архитектурна среда в професионалната гимназия, разработване на нови учебни програми и модули за професионална подготовка за осъществяване на включващо обучение по професия, по част от професия или за усвояване на конкретни умения в съответствие с индивидуалните възможности и потребности на учениците със СОП, осигуряване на допълнителна квалификация на учителите от професионалните училища за работа с ученици и възрастни обучаеми със СОП.

За целите на настоящата Стратегия са използвани следните **източници на информация:**

- данни от ДСП гр.Джебел, отдел Закрила на детето при ДСП , Центъра за обществена подкрепа /ЦОП /, ЦПЛР ОДК, МКБППМНП

- попълнени анкетни карти от училищата от община Джебел.

В процеса на планиране са включени представители на всички заинтересовани страни от община Джебел.

При разработването на стратегията са взети под внимание следните **водещи принципи и подходи** на планиране:

* **Партньорство и планиране с участие**, което осигурява приноса и взаимодействието между всички заинтересовани страни – местни, регионални и държавни институции, ведомства и организации;
* **Съответствие на предлаганите форми за личностно развитие** с реалните потребности на децата и учениците;
* **Изпълнимост и приложимост** на планираните дейности и мерки;
* **Оптимално използване на ресурсите** (финансови и човешки ресурси, материална база и образователна инфраструктура);
* **Развитие на междусекторното сътрудничество и взаимодействие** за намиране на устойчиви решения за стимулиране на включването в образователната система на уязвимите рисковите групи от общината;
* **Равни възможности за достъп.**

**III. АНАЛИЗ**

Обобщеният анализ е изготвен на база анализите на потребностите от подкрепа за личностно развитие на децата и учениците в общината.

По данни на **отдел „Образование“ при община Джебел**:

* броят на училищата е 5;
* броят на учениците – 645;
* броят на паралелките – 39;
* броят на учителите –88.

 Към края на първия учебен срок на 2018/2019 г. няма напуснали ученици от училищата

 От 2019 г. МОН осигурява средства за занимания по интереси, съгласно Наредбата за приобщаващо образование като 40% от дейностите по интереси, които се финансират от националния бюджет, са за извънкласни занимания по математика, техника, природни науки и информационни технологии.

Учениците включени в училищни форми за развитие на интересите са 46 в 4 групи.

Учениците включени във форми за развитие на интересите по проекти към МОН – „Твоят час“са 418 в 36 групи

Броят на учениците включени в извънучилищни форми за развитие на интересите са 253 в 28 групи.

По данни на **РДСП Кърджали** броят на децата и учениците в риск в община Джебел е, както следва:

**Деца и ученици в риск в община Джебел /2017-2018г/**

|  |  |  |  |  |
| --- | --- | --- | --- | --- |
|  **ДСП Община**  |  **Деца в** **риск 2017**  |  **Деца в риск**  **2018** | **Деца и ученици,отпаднали** **от образователната**  **система 2017г.**  | **Деца и ученици отпаднали от образователната система**  **2018г.** |
| ДСП Джебел  | 24 | 28 | 4 | 6 |

Групата рискови фактори включва:

* Деца с увреждания.
* Непълнолетни майки и деца при близки и роднини.
* Деца настанени в социална услуга.
* Деца в приемни семейства.
* Деца с увреждания и специфични нужди.
* Деца жертва на психическо насилие свидетели на домашно насилие.
* Мерки за закрила в семейна среда.

Законът за предучилищното и училищното образование дава възможност групата деца, които ще се възползват от подкрепа да е много по-широка.

Дейности, които не могат да се извършат самостоятелно от всяко училище, а изискват координирана **общинска политика**, са:

* психо-социална рехабилитация, рехабилитация на слуха и говора, зрителна рехабилитация, рехабилитация на комуникативните нарушения и при физически увреждания;
* осигуряване на достъпна архитектурна, обща и специализирана подкрепяща среда, технически средства, специализирано оборудване, дидактически материали, методики и специалисти;
* ресурсно подпомагане.

Налага се нов поглед към тези институции, които трябва да се доразвият като центрове, даващи възможност да се диагностицира дарованието на детето в най-ранна възраст. Необходимо е да се увеличи индивидуалната работа с децата, за да се открият закодираните заложби и да се разработват индивидуални програми за всяко дете.

 **Общата подкрепа** за личностно развитие, която се осигурява от детските градини, училищата и центровете за подкрепа на личностното развитие в общината, включва:

* екипна работа между учителите и другите педагогически специалисти;
* допълнително обучение по учебни предмети; определяне на необходимост от допълнителни модули за децата, които не владеят български език;
* необходимост от изучаване на майчин език;
* консултации по учебни предмети и допълнителни консултации по учебни предмети, които се провеждат извън редовните учебни часове;
* кариерно ориентиране на учениците;
* занимания по интереси;
* библиотечно-информационно обслужване;
* грижа за здравето;
* поощряване с морални и материални награди;
* дейности по превенция на насилието и преодоляване на проблемното поведение;
* ранно оценяване на потребностите и превенция на обучителните затруднения;
* логопедична работа.

Дейности от общата подкрепа за личностно развитие по чл. 178, ал. 1 на ЗПУО, с които не всички училищата могат самостоятелно да се справят и изискват **общинско координиране,** са**:**

- *кариерно ориентиране на учениците* - дейности за информиране, диагностика, консултиране, посредничество и проследяване с оглед подпомагане на учениците в техния самостоятелен и осъзнат избор на образование и/или професия и осъществяване на връзка между училището и пазара на труда (чл. 180, ЗПУО). Професионалното ориентиране е включено като тематика в часа на класа и се извършва от класните ръководители, както и чрез организирани срещи на общинско ниво с представители на висши учебни заведения.

*- грижа за здравето* - осигурява се чрез гарантиране на достъп на децата и учениците до медицинско обслужване и програми за здравно образование и за здравословен начин на живот, в съответствие с държавния образователен стандарт за гражданското, здравното, екологичното и интеркултурното образование. За здравето на децата и учениците от община Джебел се грижат медицински специалисти, работещи в разкритите здравни кабинети в детските градини и училищата. В детските и учебни заведения на територията на общината се предлага хранене, което отговаря на нормативните изисквания за здравословно хранене. Във всички детските градини и училища от общината се доставят плодове по схема „Училищен плод“ и мляко и млечни произведения по схема „Училищно мляко“ към ДФ „Земеделие“.

- *поощряване с морални и материални награди* - децата и учениците се поощряват с морални и с материални награди за високи постижения в образователната дейност, в заниманията по интереси и за приноса им към развитието на училищната общност при условия и по ред, определени с държавния образователен стандарт за приобщаващото образование; наградите могат да бъдат учредявани от Министъра на образованието и науката, от началника на РУО Кърджали, от кмета на общината, от директора на съответната институция.

Децата и учениците се включват в различни форми за развитие на интересите и потребностите. (Приложение №1)

- Д*ейности по превенция на насилието и преодоляване на проблемното поведение* - детските градини, училищата и центровете за подкрепа за личностно развитие осъществяват дейности по превенция на тормоза и насилието, както и дейности за мотивация и преодоляване на проблемното поведение, които са израз на общата воля и на координираните усилия на всички участници в образователния процес (чл. 185, ЗПУО). На общинско ниво тези дейности се извършват с координираните усилия на всички участници в образователния процес, като видовете и съдържанието им са подчинени на обща училищна политика и се разработват самостоятелно от училищната общност. Дейностите в ЦОП и центъра за подкрепа за личностно развитие - ОДК за община Джебел подпомагат работата в посока към подобряване на мотивацията, преодоляването на проблемното поведение и превенцията на тормоза и насилието на децата и учениците. Необходимо е да се търсят възможности и финансиране за предлагане на нови форми и услуги, които да задоволяват потребностите на децата и да подпомагат личностното им развитие.

В учебно – възпитателните заведения от община Джебел, се работи за създаването на устойчиви механизми за включване на семейството като неразделна част от възпитателно-образователния процес за формиране на общочовешки ценности и добродетели, за развитие на индивидуалността на ученика и за изграждане на свободна и морална личност, уважаваща законите и правата на останалата част от обществото

Дейности по превенция на насилието и преодоляване на проблемното поведение реализира и Местната комисия за борба с противообществените прояви на малолетни и непълнолетни (МКБППМН), изградена към общинската администрация. Тя работи основно в посока ранна превенция и откриване на симптоми за извършване на криминални деяния, за ограничаване на криминалната активност на деца с проблеми в поведението, извършва превантивна работа с родители, контрол и подпомагане на родители, настойници и попечители, които срещат затруднения при възпитанието на децата си, социална закрила на малолетни и непълнолетни. Към комисията има 4 обществени възпитатели.

Факторите, които отчита МКБППМН като определящи асоциалните прояви на малолетните и непълнолетните, са:

* семейна среда – занижен контрол от страна на родителите, отговорността за отглеждане и възпитание на детето е поверена само на единия родител или на възрастни /баба, дядо/, слаба родителска компетентност;
* нисък жизнен стандарт – голям процент на безработица в общината;
* социална среда – влияние на приятелска среда, свободен достъп до Интернет, поведенчески модел от по-големи деца или от възрастни, липса на мотивация и желание да се включват в извънкласни дейности.

Необходими са повишаване на родителската компетентност и родителския контрол над децата, повишаване на мотивацията за учене и придобиване на компетенции за организиране на свободното време. Предизвикателство пред местната комисии е мотивирането на родителите и децата за включване в мероприятия и дейности с корекционен, възпитателен или развиващ характер.

- *Ранно оценяване на потребностите и превенция на обучителните затруднения* - тези мерки се прилагат към всички ученици. В детската градина общата подкрепа е насочена към ранно разпознаване на рискове в развитието на детето, които могат да създадат предпоставки за трудности в ученето му в училище. Има утвърдени методически инструменти в помощ на учителите и специалистите, както и програми за превенция и развитие на езикови, когнитивни, емоционални и социални компетентности на децата от най-ранна възраст.

- Л*огопедична работа* - като част от допълнителните компоненти на формулите, които се приемат при разпределяне на бюджета на училищата и детските градини да се предвиждат средства в размер до 0,5 на сто за финансиране на логопедични кабинети (чл. 282, ал. 11, ЗПУО).  Логопедична работа със деца и ученици със специални образователни потребности в учебните заведения на територията на община Джебел се осъществява от логопед от Центъра за обществена подкрепа и /само в ДГ „Изгрев”/ се осъществява от логопеди от РЦПППО Кърджали.

**Допълнителната подкрепа за личностно развитие** по чл. 187 на ЗПУО включва:

* работа с дете и ученик по конкретен случай;
* психо-социална рехабилитация, зрителна рехабилитация, рехабилитация на комуникативните нарушения и при физически увреждания;
* осигуряване на достъпна архитектурна, обща и специализирана подкрепяща среда, технически средства, специализирано оборудване, дидактически материали, методики и специалисти;
* предоставяне на обучение по специалните учебни предмети за учениците със сензорни увреждания;
* ресурсно подпомагане.

**Допълнителната подкрепа за личностно развитие** се предоставя на деца и ученици:

* в риск;
* с изявени дарби;
* с хронични заболявания.

Дейности, които не могат да се извършат самостоятелно от всяко училище, а изискват **координирана политика** са:

* психо-социална рехабилитация, рехабилитация на слуха и говора, зрителна рехабилитация, рехабилитация на комуникативните нарушения и при физически увреждания;
* осигуряване на достъпна архитектурна, обща и специализирана подкрепяща среда, технически средства, специализирано оборудване, дидактически материали, методики и специалисти;
* ресурсно подпомагане.

**Организиране обучението на деца и  ученици със специални образователни потребности (СОП)**

На територията на община Джебел по данни на Регионален център за подкрепа на процеса на приобщаващото образование (РЦПППО) са регистрирани **3**деца и ученици със СОП.Две от децата са от СУ „Паисий Хилендарски“с.Припек, а едно от с.Устрен.Още 18 деца със СОП се обучават в СУ „Христо Ботев“ гр.Джебел.

Регионален център за подкрепа на процеса на приобщаващото образование – област Кърджали /РЦПППО/ е държавно специализирано обслужващо звено - институция за изпълнението и популяризирането на дейности, свързани с осъществяване на подкрепа на процеса на приобщаващото образование от системата на предучилищното и училищното образование.

 Катоинституция в системата на предучилищното и училищното образование РЦПППО- Кърджали е юридическо лице от деня на обнародване на акта за преобразуването му в ДВ/бр.68, стр.53, 2016г./ със заповед № РД-14-157 от 19 август 2016 г. на Министъра на МОН.

Седалището на специализираното обслужващо звеносъгл. чл. 33. (1) от ЗПУО е населеното място, където се намира управлението му – гр. Кърджали; ул. „Капитан Петко Войвода” № 3А.

Мисията на РЦПППО - Кърджали е осигуряване на подкрепа за равен достъп до качествено образование и за развитие на потенциала на всяко дете и ученик с цел неговата личностна, професионална и гражданска реализация в обществото.

Визията на РЦПППО - област Кърджали е утвърждаване на РЦПППО - Кърджали като специализирано звено с нов облик, активно взаимодействащо с институциите в системата на предучилищното и училищното образование, отворено за настъпващите промени и нагласи в обществения живот във връзка с процеса на осъзнаване, приемане и подкрепа на индивидуалността на всяко дете или ученик и на разнообразието от потребности на всички деца и ученици чрез активиране и включване на ресурси, насочени към премахване на пречките пред ученето и научаването и към създаване на възможности за развитие и участие на децата и учениците във всички аспекти на живота на общността.

 - дейности за провеждане на държавната политика за подкрепа на процеса на приобщаващото образование,

 - методическа подкрепа, изследователска и информационна дейност,

 - ресурсното подпомагане за формиране на знания и изграждане на практически умения и навици за пълноценен живот при децата и учениците със специални образователни потребности,

 - приобщаване и достъп до образование за всяко дете и ученик.

 **Принципи при осъществяване на дейностите:**

 1. Работа за гарантиране на правото на всяко дете и ученик на достъп до детска градина или училище най-близо до неговото местоживеене и на правото му на качествено образование;

 2. Работа за гарантиране на достъпа на всяко дете или ученик до подкрепа за личностно развитие в зависимост от неговите индивидуални потребности с оглед възможността за възникване на затруднения в процеса на ученето и приобщаването и на необходимостта от подходяща подкрепа;

 3. Прилагане на диференцирани педагогически подходи, ориентирани към интересите и стимулиращи мотивацията на детето и на ученика, съобразени с

възрастовите и социалните промени в живота му и адаптирани към способността му да прилага усвоените компетентности на практика;

 4. Приемане и зачитане на уникалността на всяко дете и ученик – индивидуалните потребности и възможности, личностните качества, знанията, уменията и интересите, на които образователната институция трябва да отговори по подходящ начин, така че детето или ученикът да развие максимално своя потенциал;

 5. Работа за равнопоставеност и недопускане на дискриминация при провеждане на предучилищното и училищното образование, гаранции за които са създадените условия за обучение на всички деца и ученици заедно, независимо от трудностите и различията, които може да възникнат в процеса на ученето и научаването и при участието им в дейността на детската градина или училището;

 6. Работа за прилагане на системен и холистичен подход на организация и сътрудничество на образователните институции в областта на приобщаващото образование на всички равнища – управление и екипност, използване на приобщаващи педагогически практики, създаване на сигурна и подкрепяща среда, участие на родителите, мониторинг на процеса и на качеството на подкрепата за личностно развитие, както и на влиянието им върху обучението и постиженията на децата и учениците;

 7. Сътрудничество с всички участници в процеса на приобщаващото образование – детската градина/училището, детето/ученика, семейството и общността;

 8. Работа за намаляване на влиянието на социалните неравенства върху ученето и върху участието на децата и учениците в дейността на детската градина или училището;

 9. Нетърпимост към дискриминиращите нагласи и поведение и подготовка на децата и учениците за живот в приобщаващо общество;

 10. Съдействие за осъществяване на гъвкавост и динамичност на процеса на приобщаващото образование съобразно потребностите на децата и учениците и в зависимост от спецификата на обществения живот.

Екипът на Регионален център – област Кърджали работи в няколко направления на територията на област Кърджали и структурата му се състои от три сектора: в **сектор ресурсно подпомагане** и учебна част/, координатор на **Регионалния екип в сектор методическа подкрепа**, ресурсни учители /специални педагози/, ресурсни специалисти и членове на Регионалния екип - рехабилитатор на слуха и говора, педагог на зрително затруднени, кинезитерапевт, психолози, логопеди и поддържащ **сектор технико-административен**.

С приемането на Закона за предучилищно и училищно образование се даде възможност на всички учебни заведения да организират самостоятелно процеса на предоставяне на обща и допълнителна подкрепа. Училището от нашата община, което създаде свой екип и пое предоставянето на обща и допълнителна подкрепа е СУ „Христо Ботев"  - гр. Джебел

 С цялостната си дейност екипът от специалисти на Регионален център – област Кърджали се стреми и постига изграждане на положителни нагласи към интегрираното обучение на деца и ученици със специални образователни потребности. Постигаме всичко това, като осъществяваме дейността си съвместно със семействата и всички партньори и заинтересовани страни в образователно-възпитателния и приобщаващия процес на децата и учениците със специални образователни потребности.

Всяка учебна година РЦПППО –Кърджали организира и провежда супервизия, работни срещи, информационни семинари, обучения с квалификационни кредити и други с директори на училища и детски градини, ресурсни и масови учители и специалисти, преподаващи на ученици със специални образователни потребности. На всички тези работни срещи, информационни семинари, обучения се разясняват: тенденциите при работа с ученици със специални образователни потребности; принципите и организацията на приобщаващото обучение и възпитание; оказва се методическа помощ на учителите, работещи с децата и учениците със специални образователни потребности за изготвянето на доклади за проведено оценяване на образователните потребности, приложения към индивидуалната образователна програма за учениците, които не достигат ДОС/държавен образователен стандарт/ по съответния предмет; обсъждат се начинът на оценяване на ученици със специални образователни потребности, завършване на клас, етап, степен, отлагане от първи клас; как да се адаптира и поднася учебното съдържание по достъпен за учениците начин, както в зависимост от конкретната ситуация, така и според на индивидуалните особености на всяко дете и ученик; разработване и използване на дидактични материали за подпомагане на обучението и възпитанието на учениците със специални образователни потребности.

Съществен момент в дейността на РЦПППО е подпомагането на родителите в усилията им за преодоляване на трудностите, свързани с възпитанието и обучението на децата им. Пълноценното общуване с тях цели да ги привлече като партньори в екипната работа. Това е предпоставка за постигане на оптимална реализация и социална адаптация на децата. РЦПППО –Кърджали организира и провежда редовни консултации и с родителите на децата и учениците със и без специални образователни потребности, когато има възникнали противоречиви казуси в учебните заведения или се нуждаят от допълнителна информация за бъдещи стъпки по отношение на техните деца.

Извършването на оценки на специалните образователни потребности на деца и ученици за предоставяне на допълнителна подкрепа в училищата и детските градини, отлагането от първи клас, насочването на ученици от VII, X клас, които ни покриват ДОС в профилирани и професионални паралелки в масовите училища или ЦСОП, са дейности изцяло в компетенциите и правомощията на **Регионалният екип за подкрепа на личностното развитие на децата и учениците със специални образователни потребности** към Регионалния център за подкрепа на процеса на приобщаващото образование - Кърджали /РЦПППО/.

**Регионалният екип се състои от две мобилни групи**, които на място в съответната детска градина или училище извършват следното:

 **1.** Обсъждат с екипа за подкрепа за личностно развитие на детето или ученика извършената оценка на образователните потребности на детето или ученика и се запознават с основанията за нейното извършване;

 **2.** Запознават се с документите във връзка с извършената оценка на индивидуалните потребности на детето или ученика;

 **3.** При необходимост провеждат събеседване с родителя, представителя на детето или лицето, което полага грижи за детето, и извършват наблюдение на детето или ученика със специални образователни потребности в естествената му среда;

 **4.** Отправят препоръки към екипите за подкрепа за личностно развитие във връзка с допълнителната подкрепа за личностно развитие на децата и учениците със специални образователни потребности, в случай, че направят предложение за одобряване на предоставянето й.

За изпълнение на функцията по чл. 190, ал. 3, т. 3 ЗПУО в 7-дневен срок от получаването на заявлението по чл. 77, ал. 1, регионалният екип за подкрепа за личностно развитие на децата и учениците със специални образователни потребности, организира извършването на повторна оценка на индивидуалните потребности на децата и учениците на място в съответната детска градина или училище от мобилна група.

В срок до два дни от повторната оценка мобилната група изготвя доклад до регионалния екип за подкрепа за личностно развитие на децата и учениците със специални образователни потребности за приемане на оценката. В срок до два дни от приемането на оценката регионалният екип за подкрепа за личностно развитие на децата и учениците със специални образователни потребности предлага с доклад до директора на РЦПППО да одобри или да не одобри предоставянето на допълнителната подкрепа по чл. 187, ал. 1, т. 2 - 5 ЗПУО на детето или ученика със специални образователни потребности.

Процесът по приобщаване на децата и учениците със специални образователни потребности в община Джебел бележи трайни положителни тенденции, както по отношение на броя на приобщените деца и ученици, така и по отношение на броя на училищата и детските градини, в които се възпитават и обучават децата и учениците със специални образователни потребности. Осигурена е, в значителна степен, адекватна подкрепяща среда за осъществяване на качествен обучителен процес. Практически процесът по приобщаване на децата/учениците със специални образователни потребности в общообразователна среда, може да се каже, че се осъществява успешно на територията на общината. Необходими са обаче допълнителни усилия за реализирането на приобщаващото/включващото обучение на децата и учениците със специални образователни потребности, което ще осигури подходящи възможности на всяко дете и ученик равен достъп до образование, за да развие и покаже своя потенциал в интелектуален и социален аспект.

Досегашната работа и натрупаният опит при провеждането на цялостния образователно-възпитателен процес показва и някои проблеми в обучението на децата и учениците със СОП, които трябва да се преодолеят, за да бъде подкрепата на личностното им развитие по-ефективна:

* все още не се отчитат в достатъчна степен индивидуалните особености на всяко дете и насочването на конкретен специалист за неговата интеграция и специална подготовка;
* недостатъчен брой обучени учители;
* необходимост от логопедичен кабинет;
* недостатъчен брой логопеди
* необходимост от психолог в ежедневната работа с децата;
* недостатъчно ефективна допълнителна личностна подкрепа на децата и учениците със СОП;

Затруднена е индивидуалната работа в условията на многобройните групи, в които се интегрират деца със СОП, особено в случаите, когато детето е с множество тежки увреждания.

Практиката показва недостатъци,преодоляването на които ще подобрят и развият приобщаващото образование в общината.

 • Училищните сгради са без асансьори и с неприспособени стълбища. Обзавеждането на класните стаи е неподходящо за деца с физически увреждания.

 • Ограничен е достъпът на децата със СОП до учебното съдържание, поради липсата на методика за обучението им и на подходящи учебници, отговарящи на диагнозата и потребностите им;

 • Липсват специални програми и помагала за адаптирането на учебния материал към децата със специални образователни потребности.

**Център за подкрепа за личностно развитие - (ЦПЛР) ОДК** е  структура, която е разкрита в община Джебел. Тя предоставя услуги в следните области:

1. Науки и технологии
2. Изкуства
3. Спорт

Кметовете на общините издават заповеди за дейността на ЦПЛР – ОДК, която се определя съгласно чл.49 ал.1 т. от ЗПУО, а именно за „развитие на интересите, способностите, компетентностите и изявата в областта на науките, технологиите, изкуствата и спорта”.

**Център за обществена подкрепа (ЦОП)** От стартирането на дейността си до момента ЦОП разширява обхвата и спектъра на услугите, които предоставя и успява да се изгради ключови услуги за подкрепа на децата и семействата на територията на община Джебел.Броят на нуждаещите се да посещават ЦОП е по – голям от капацитета на ЦПО, който е 20 броя деца или ученици.Желанието на работещия екип е тази бройка да се увеличи.

 В ЦОП работи екип от специалисти - педагози, социални работници, психолози и логопед. Те предоставят комплексни услуги - педагогическо, социално, психологическо и логопедично индивидуално консултиране на децата и семействата, групови и семейни сесии, тренинги и информационни кампании, посредничество и насочване.

Предоставяните услуги са в следните направления:

* по превенция на отпадането от училище;
* по превенция на изоставянето на деца и раздялата с биологичните им родители;
* за деца с емоционални, поведенчески и психически проблеми;
* за деца с противообществени прояви;
* за деца с увреждания/заболявания, със специални потребности;
* по превенция на насилието и подкрепа на деца жертви на малтретиране, насилие и неглижиране;
* за деца от социално слаби и многодетни семейства;
* по превенция на родителското отчуждаване при семейства в криза във взаимоотношенията;
* за деца от общността с цел първична превенция - осмисляне на свободното време и развиване на социалните им умения.
* за деца с езиково-говорни и комуникативни нарушения;
* за деца, настанени при близки и родственици или в приемни семейства;
* родители, които имат нужда от специфична подкрепа и съдействие.

**Регионален център за подкрепа на процеса на приобщаващото образование** (РЦПППО) с местоположение град Кърджали обслужва всички общини на територията на областта и подпомага процеса на приобщаване образование на деца и ученици със СОП.

**IV. ВИЗИЯ:***Общинската стратегия за личностно развитие на децата и учениците цели да превърне община Джебел в община с достъпни, разнообразни и качествени услуги, предоставящи условия за обща и допълнителна подкрепа на децата и учениците, с осигурена подходяща физическа, психологическа и социална среда за развитие на способностите и уменията им и за включването и участието им в общността на детската градина и на училището.*

Стратегията следва основните човешки права, утвърдени в международните документи и Конвенцията на ООН за закрила правата на детето, както и на правото на всяко човешко същество да развие максимално своите възможности, без значение на етническа принадлежност, пол, увреждане, възраст, социално положение.

**V. ГЛАВНА ЦЕЛ**

Да се осигури и обезпечи наличието на ключовите фактори и ресурси за успешен старт в предоставянето на обща и допълнителна подкрепа за личностно развитие на децата и учениците в образователната система.

**VI. СТРАТЕГИЧЕСКИ ЦЕЛИ:**

1. Гарантиране на правото на всяко дете и ученик на достъп до детска градина или училище и на правото му на качествено образование.

2. Гарантиране на достъпа за всяко дете или ученик до подкрепа за личностно развитие

в зависимост от неговите индивидуални потребности.

3. Равнопоставеност и недопускане на дискриминация при провеждане на предучилищното и училищното образование, гаранции за които са създадените условия за обучение на всички деца и ученици заедно, независимо от трудностите и различията.

4. Сътрудничество между всички участници в процеса на личностното развитие – детската градина, училището, семейството.

**VII. ДЕЙНОСТИ ЗА ПОСТИГАНЕ НА СТРАТЕГИЧЕСКИТЕ ЦЕЛИ**

**В изпълнение на Стратегическа цел №1:**

*Гарантиране на правото на всяко дете и ученик на достъп до детска градина или училище и на правото му на качествено образование.*

* Осигуряване на ефективен координационен механизъм между заинтересованите страни за провеждане на качествено образование;
* Изграждане на прозрачна и улесняваща родителите и структурите в сферата на образованието система за записване и достъп до детски градини и училища;
* Осигуряване на достъп до образование за деца и ученици със специални образователни потребности, деца и ученици в риск и от социално уязвими общности;
* Създаване на условия за реинтегриране на преждевременно напусналите образователната система;
* Провеждане на специализирана работа с родителите за по-голяма заинтересованост към учебната дейност и личностното развитие на детето/ученика.
* Повишаване квалификацията на педагогическите кадри. Приемане и изпълнение на общински квалификационни програми;
* Създаване на подкрепяща училищна среда за учители, въвеждащи добри практики;
* Привличане на млади педагогически кадри. Стимулиране кариерното израстване на учителите;
* Въвеждане на най-съвременните тенденции в развитието на информационно-комуникационните технологии /ИКТ/ в обучението;
* Усъвършенстване модела на децентрализирано управление и финансиране на образователната система за постигане на по-високо качество на образование;
* Модернизиране на материално-техническата база и осигуряване на позитивна подкрепяща среда за обучение и възпитание;
* Благоустроявяне на дворни пространства;
* Подобряване на условията за хранене;
* Изграждане на достъпна архитектурна среда и осъвременяване на кабинети и класни стаи/занимални.

**В изпълнение на Стратегическа цел №2:**

*Гарантиране на достъпа за всяко дете или ученик до подкрепа за личностно развитие в зависимост от неговите индивидуални потребности.*

* Изготвяне на общински планове/програми стратегии за подкрепа личностно развитие на децата и учениците въз основа на анализ на потребностите от обща и допълнителна подкрепа в общината;
* Развитие на междусекторното сътрудничество и взаимодействиеза предлагане на устойчиви решения за подкрепа на личностното развитие на децата и учениците в община Джебел. Използване капацитета на предлаганите услуги за деца на територията на общината;
* Използване капацитета на центъра за подкрепа на личностното развитие (ОДК) на територията на общината. Предлагане форми на работа, отговарящи на интересите на децата и потребността им от личностно развитие;
* Детските градини, училищата и центровете за подкрепа за личностно развитие включват в годишните планове за дейността си видовете дейности, сроковете и отговорниците за предоставяне на подкрепата за личностно развитие;
* При необходимост да се използва капацитета на Регионалния център за подкрепа на процеса на приобщаващото образование за оказване на специализирана помощ, провеждане на обучения на педагогически специалисти и др.;
* Намаляване на влиянието на социалните неравенства върху ученето и върху участието на децата и учениците в дейността на детската градина или училището;
* Подкрепата за личностно развитие в детските градини, училищата на територията на общината, се предоставя в съответствие с индивидуалните образователни потребности на всяко дете и на всеки ученик;
* Осигуряване на квалифицирани специалисти (логопед, психолог, ресурсен учител, и др.) за реализиране на общата и допълнителната подкрепа за личностно развитие в детските градини и училищата на територията на общината.

**В изпълнение на Стратегическа цел №3:**

*Равнопоставеност и недопускане на дискриминация при провеждане на предучилищното и училищното образование, гаранции за които са създадените условия за обучение на всички деца и ученици заедно, независимо от трудностите и различията.*

* Провеждане на дейности (родителски срещи, информационни кампании и др.), които да формират отношение на нетърпимост към дискриминиращите нагласи и поведение;
* Осигуряване правото на всички деца и ученици на територията на общината да развият максимално своите възможности, без значение на етническа принадлежност, пол, увреждане, възраст, социално положение;
* Общината да осигурява гъвкавост и динамичност на процеса на личностно развитие съобразно потребностите на децата и учениците и в зависимост от спецификата на обществения живот;

**В изпълнение на Стратегическа цел №4:**

*Сътрудничество между всички участници в процеса на личностното развитие – детската градина, училището, центърът за подкрепа за личностно развитие, детето, ученикът, семейството и общността.*

* Системен и холистичен подход на организация и сътрудничество на образователните институции в общината на личностното развитие на всички равнища – управление и екипност, използване на приобщаващи педагогически практики и подкрепяща среда с участието на родителите;
* Утвърждаване ролята на обществените съвети към детските градини и училищата, стимулиране сътрудничеството между всички заинтересовани страни в процеса на предоставяне подкрепа за личностното развитие на децата и учениците;
* Създаване на екипи и стимулиране на тяхната работа, насочена към превенцията на обучителните затруднения и оказване подкрепа на отделни деца според техните потребности, установени след ранното оценяване;
* Разработване на съвместни проекти за реализиране на дейности, подпомагащи личностното развитие на децата и учениците;

. **VIII. ПЛАНИРАНЕ, НАБЛЮДЕНИЕ И ОТЧИТАНЕ НА ИЗПЪЛНЕНИЕТО НА СТРАТЕГИЯТА**

**1. Планиране и източници на финансиране**

Срокът за изпълнение целите на общинската Стратегия е **до 2020 година**.

Изпълнението на Стратегията се осъществява чрез приемане на общински планове/програми стратегии за личностно развитие на децата и учениците за период от две години. За изпълнение на общинската стратегия, ежегодно **до 30 април**, общинският съвет приема годишен план на дейностите за подкрепа за личностно развитие по предложение на кмета на общината.

Кметът на общината, след решение на общинския съвет, може да възложи дейности за подкрепа за личностно развитие на център за подкрепа за личностно развитие от друга община, ако в общината няма център за подкрепа за личностно развитие, който да може да ги осъществи.

- Кметът на общината след решение на общинския съвет може да възложи предоставянето на дейности за подкрепа на личностното развитие на лицата по чл. 18, ал. 2 и 3 от Закона за социално подпомагане, получили лиценз за предоставяне на социални услуги за деца по реда на Закона за закрила на детето. Възлагането по ал. 2 се извършва по реда на чл. 18а, ал. 3 и 4 от Закона за социално подпомагане.

Предоставянето на дейностите се извършва при спазване на **държавния образователен стандарт за приобщаващото образование**.

В **общинския годишен план** на дейностите за подкрепа за личностно развитие се дефинират конкретните дейности в изпълнението на всяка цел, сроковете, отговорните институции, източниците на финансиране. Определят се базовите и целеви стойности на индикаторите за оценка на изпълнението на целите.

Отчитането на резултатите се предшества от анализ и оценка на въздействието, заедно с препоръки за актуализиране/отпадане или за нови мерки за следващия период.

**2. Индикатори за реализиране на Стратегията**

 Основните индикатори за реализиране на Стратегията са индикатори за изпълнение и индикатори за резултат, както следва:

**2.1. Индикатори за изпълнение:**

- брой детски градини и училища, в които се изпълняват мерки за по-пълно обхващане и задържане на децата/учениците в образователната система чрез преструктуриране на образователните политики и практики и осигуряване на приобщаващото образование и подкрепа за личностно развитие;

- брой деца, за които е извършено ранно оценяване на потребностите от подкрепа за личностно развитие в процеса на предучилищното образование;

- брой деца, за които е установена готовността за училище чрез отчитане на физическото, познавателното, езиковото, социалното и емоционалното развитие;

- брой деца/ученици, на които е осигурена допълнителна подкрепа /краткосрочна или дългосрочна/ за личностно развитие по чл. 187, ал. 2 от ЗПУО и предоставянето й въз основа на оценката на индивидуалните им потребности;

- брой деца/ученици, на които е осигурена обща подкрепа за личностно развитие в център за подкрепа за личностно развитие;

- брой институции в системата на предучилищното и училищното образование - детските градини, училищата и центровете за подкрепа за личностно развитие, които осъществяват дейности по превенция на тормоза и насилието, както и дейности за мотивация и преодоляване на проблемно поведение;

- брой деца/ученици, на които е извършена оценка на индивидуалните потребности за осигуряване на допълнителна подкрепа за личностно развитие;

- брой деца/ученици, на които е извършена оценка на индивидуалните потребности, включваща оценяване на рисковите фактори за развитието и за които има индикации, че са деца или ученици в риск;

- брой деца/ученици със затруднения, увреждане или разстройство на тяхното психично здраве, за които се осъществява психо-социалната рехабилитация за постигане на оптимално ниво на самостоятелност и за придобиване и прилагане на умения, необходими за пълноценното приобщаване и участие в дейността на детската градина или училището;

- брой деца/ученици със специални образователни потребности, в риск, с изявени дарби или с хронични заболявания, поощрени с материални и морални награди за високи постижения в образователната дейност, в заниманията по интереси и за приноса им към развитието на училищната общност;

- брой родители, чиито деца не посещават редовно детска градина или училище, които са получили консултации за развитие на родителските умения във връзка с потребностите от подкрепа за личностно развитие на децата им;

- брой институции в системата на предучилищното и училищното образование, предоставящи условия за равен достъп до образование за децата и учениците и чрез осигуряване на достъпна архитектурна и физическа среда, достъпност на информацията и комуникацията, достъп до учебните програми и учебното съдържание, разумни улеснения, технически средства, специализирано оборудване и специализирана подкрепяща среда, дидактически материали, методики и специалисти, съобразно потребностите на децата и учениците;

- брой специалисти за допълнителна подкрепа за личностно развитие в детските градини, училищата и центровете за подкрепа за личностно развитие в зависимост от индивидуалните потребности на децата и учениците;

- брой педагогически специалисти, включени в обучения за развитие на уменията за работа с деца и ученици със специални образователни потребности;

- брой помощници на учителя, преминали въвеждащо обучение за работа с деца и ученици със специални образователни потребности.

**2.2. Индикатори за резултат:**

- дял от децата на възраст от 3 до 6/7 години, посещаващи детска градина;

- дял от децата, подлежащи на задължителна предучилищна подготовка (от 5 до 7 години), обхванати в детска градина;

- дял от децата, подлежащи на задължително образование (от 7 до 16 години), обхванати в училище – по класове или по етапи;

- дял на отпадналите от училище за една учебна година;

- дял на завършилите основно образование ученици със специални образователни потребности, в риск, с изявени дарби или с хронични заболявания, продължили обучението си в гимназиален етап през същата календарна година;

- дял на учителите, преминали обучение за работа с деца/ученици със специални образователни потребности, в риск, с изявени дарби или с хронични заболявания;

- резултати от национални външни оценявания на учениците по български език и литература и другите учебни предмети, по които се извършва оценяването;

- среден успех от външното оценяване при завършване на начален етап на образование (ІV клас): общ или поотделно от изпитите по български език и литература, математика, човек и природа и човек и общество;

- дял на 16-годишните, завършили основно и средно образование.

Индикаторите са характеристика, която може да бъде измерена, за да се оцени изпълнението на заложените цели в Общинската стратегия за подкрепа на личностното развитие, както и резултатите и въздействието от тяхното изпълнение. Описаните по различните приоритетни направления на стратегията индикатори включват количествени и качествени индикатори.

Основните индикатори за промяната в обществените отношения, свързани с осигуряване на приобщаващото образование на децата и учениците в системата на предучилищното и училищното образование, както и дейността на институциите за предоставяне на подкрепа за личностно развитие на децата и учениците в община Джебел, постигнати в рамките на общинската стратегия, са:

**•** Промяна в съотношението между предоставяните типове на подкрепа на личностно развитие на децата и учениците чрез увеличаване на дела на услугите в общността и намаляване на услугите, предоставяни в специализирани институции в полза на услугите в общността;

• Осигурена подкрепа за поне 90% от уязвимите деца/ученици и семейства им въз основа на оценката на индивидуалните им потребности;

• Поне 90% от децата в задължителна училищна възраст обхванати в училище, подготвителни групи или в подходяща форма на образование и предоставяне на подкрепа за личностно развитие, съобразно индивидуалните им потребности;

• Брой на учениците с увреждания, завършващи основно и средно образование чрез осигуряване на възможности за придобиване на професионална квалификация;

• Разширен спектър от услуги за превенция и реинтеграция на рискови групи деца/ученици със зависимости и проблемно поведение;

• Подобрена професионална квалификация и специализирани умения за работа с деца/ученици със децата със специални образователни потребности, в риск, с изявени дарби или с хронични заболявания.

• Формулирани и осъществени общински мерки (проекти) за приобщаване и включване на деца/ученици от уязвими общности и рискови групи в община Джебел.

**IX. ЗАКЛЮЧЕНИЕ**

Настоящата Стратегия формулира основополагащи принципи и стратегически цели за подкрепа на личностното развитие на децата и учениците в община Джебел за периода 2019-2020 година.

 Мерките и дейностите в Стратегията могат да бъдат променяни в хода на нейното изпълнение с оглед по-ефективно постигане на заложените резултати. Това, което следва да не бъде променяно и в минимална степен да се влияе от вътрешни и външни фактори, са поставените цели. За да бъде осигурено това, както и с оглед на по-целесъобразното и ефективно планиране на дейностите, е необходима подготовката на годишни планове за изпълнение на отделните стратегически цели.

 Стратегията задължително подлежи на преглед за изпълнението, както и на актуализация при промяна на обстоятелствата и законовата уредба.

***Приложение №1***

**Данни за включването на децата и учениците във форми за развитие на интересите и потребностите за учебната 2017/2018 г.**

Община Джебел

|  |  |  |  |
| --- | --- | --- | --- |
| **Ученици, включени в ЦОУД за уч. 2017/ 2018 г.**  | **Ученици, включени в училищни форми за развитие на интересите**  | **Ученици, включени във форми за развитие на интересите по проекти към МОН /“Твоят час“ и др./** | **Брой ученици, включени в извънучилищни форми за развитие на интересите** |
| Брой групи  | Брой ученици  | Брой групи  | Брой ученици  | Брой групи  | Брой ученици  | Брой групи  | Брой ученици  |
| 21 | 454 | 4 | 46 | 36 | 418 | 28 | 253 |

***Приложение №2***

**БРОЙ НА ДЕЦА И УЧЕНИЦИ СЪС СОП В ОБЩИНА ДЖЕБЕЛ**

|  |  |  |
| --- | --- | --- |
| **ОБЩИНА ДЖЕБЕЛ - 3 ученици** |  |  |
| с.Припек СУ„П.Хилендарски” с. Припек | към РЦПППО | 2 |
| с. Устрен общ.Джебел ОУ „ Васил Левски ” | към РЦПППО | 1 |
|  СУ «Христо Ботев» гр. Джебел 1-ресурсен учител 1-психолог | Сами осъществяват допълнителна подкрепа – ресурсно подпомагане | **18** |
|  | **Общо :** | **21** |